Foto: FAH

NAKON što je predsjednik SDP-a Zoran Milanović rekao kako misli da HRT radi za HDZ, ali kako to ne znači da bi tamo radio "čistke", reagirao je HDZ koji smatra da Milanović kritiku rada javne televizije pokušava protumačiti kao pritisak na medije i ugrožavanje slobode izražavanja.



"On pri tome zaboravlja da je prilikom svojeg dolaska na vlast za samo 5 dana smijenio čak 40 urednika na javnoj televiziji. Da bi to mogao napraviti tadašnja saborska većina pravim parlamentarnim nasiljem promijenila je i Zakon o HRT-u. Uvod u sve to bio je odlazak dijela novinara kod potpredsjednice Vlade Milanke Opačić. Zanimljivo je da su svi oni ubrzo postavljeni na urednička mjesta umjesto onih koji su u pravoj staljinističkoj čistki maknuti sa svojih radnih mjesta za samo pet dana. Program javne televizije trebao bi biti odraz temeljnih vrijednosti hrvatskog društva, a HRT kao javni servis u skladu s europskim stečevinama profesionalna, pluralna i objektivna javna radio televizija. HRT na žalost danas ne ispunjava tu svoju temeljnu zadaću. Stoga legitimnim smatramo pokretanje demokratske procedure kako bi se HRT oslobodio ralja politike i vratio u sferu profesije i javnog dobra zbog kojeg ga građani Hrvatske i plaćaju", poručuju iz HDZ-a.